Pia Kjærsgaard (DF), 2023-04-18:
MitID er dum idé, tror jeg der er mange der tænker og har tænkt i temmelig lang tid, og det er da rart, at man herinde begynder at høre efter borgerne og forstå, at det bare ikke duer, som det oprindelig var tænkt.
Vi har altid i Dansk Folkeparti været meget optaget af at hjælpe de ældre og udsatte, som oplever rigtig mange udfordringer som følge af den omfattende digitalisering af samfundet.
Jeg skal ærligt indrømme, at jeg da en gang imellem simpelt hen også må udbryde: Ej, nu smuttede det altså; hvad gør jeg nu?
Det tror jeg vi alle sammen kan komme ud for, uanset hvor erfarne vi så er i det her.
Jeg er i hvert fald ikke nogen ørn til det, det kan jeg roligt sige, men jeg anerkender selvfølgelig også den lettelse, der også kan være i alt det her.
Ikke at kunne det her kan have store personlige konsekvenser, og vi ved, at der er tale om rigtig mange mennesker.
Ældre Sagen peger eksempelvis på, at der er tale om mere end hver tredje af de ældre.
Det her lovforslag er, som andre har sagt før mig, et skridt i den rigtige retning.
Det vil gøre det nemmere for de borgere, der allerede er fritaget for digital post, også at blive fritaget for digital selvbetjening hos offentlige myndigheder, hvor det allerede i dag er muligt at blive fritaget.
Det er enormt uhensigtsmæssigt, at nogle borgere i dag kan opleve, at deres fritagelse for digital post i nogle tilfælde kan benyttes som begrundelse for undtagelse eller fritagelse fra digital selvbetjening, men i andre tilfælde ikke kan benyttes.
Det er meget positivt, at vi får gjort op med det, og det gør vi med det her lovforslag, så det støtter vi naturligvis i Dansk Folkeparti.
Men samtidig må jeg ligesom andre sige, at vi med det på ingen måde er færdige nu.
Det løser langtfra alle problemer.
Man vil eksempelvis stadig skulle søge om fritagelse fra myndighed til myndighed.
Det er for bøvlet.
I Dansk Folkeparti ser vi gerne, at der indføres et generelt digitalt fripas, altså en generel fritagelse, så borgere på en gang kan ansøge om fritagelse for digital post samt alle nuværende og fremtidige digitale selvbetjeningsløsninger.
Det er der også flere organisationer der peger på i deres høringssvar til det her lovforslag.
Vi ser sådan set også gerne, at en sådan generel fritagelse kan gælde digital post og selvbetjeningsløsninger hos private virksomheder såsom banker, forsikringsselskaber, pensionsselskaber, forsyningsselskaber m.v.
Vi er helt sikre på, at det vil kræve en ny it-udvikling, og at det vil være et ressourcekrævende arbejde, men sådan må det være.
Forslaget er ikke tilstrækkeligt, men det er et skridt i den rigtige retning, og vi kan som nævnt støtte forslaget.
Men samtidig kan vi helt sikkert se, at de her ordførertaler har markeret, at det er en bunden opgave for ministeren at komme videre.
Der er ikke rigtig nogen af os, der har været fuldt tilfredse med det her, så det er en klar bunden opgave at gå videre med det her problem, så vi får løst det her, som kan være en lettelse, men som for mange er et problem, på bedst mulig måde.
Jeg er fuldstændig enig, og det, som fru Lisbeth Bech-Nielsen sagde, er rigtigt.
Jeg synes faktisk, at vi to, hvis vi skal rose os selv lidt, har været meget godt med i den her debat, og det er der bestemt også andre der har været.
Men som jeg også sagde, er det rigtig vigtigt, at ministeren nu faktisk er bundet op på, at der skal ske noget mere.
Som jeg har hørt det, siger samtlige ordførere, at der skal det, og digitalt fripas er jo det, som vi faktisk bør ende med.